# 2.3. Os gardadores das palabras

# Dominando a lingua!

Sabela e o seu grupo están xa no proceso de escrita da súa presentación e é aquí que aparecen as dúbidas de sempre: “é con b ou con v?” Na aula hai dicionarios, mais non son suficientes para toda a clase. Así que empregan o Portal das palabras. Aquí está o dicionario da Real Academia Galega.

Hoxe en día temos moitas ferramentas en liña que nos axudan a escribir mellor. Entre elas están os dicionarios, os correctores ortográficos e os manuais de dúbidas ou guías de lingua. Empregándoas ben podemos mellorar moito a nosa escrita e aprender máis sobre a lingua.

## Dicionarios

Os dicionarios en liña serven para buscar o significado das palabras, saber como se escriben correctamente ou coñecer sinónimos e antónimos. Tamén hai dicionarios especializados en diferentes temáticas, ou dicionarios plurilingües que permiten buscar unha palabra e ver a súa correspondencia noutra lingua.

## Correctores

Os correctores ortográficos revisan automaticamente un texto e sinalan posibles erros de ortografía ou gramática. Ollo, a lingua ten moitos casos de palabras que se escriben parecidas. Por exemplo se queremos escribir país e escribimos pais, o corrector non detectará o erro. Por iso sempre cómpre revisar as correccións antes de aceptalas.

## Manuais

Os manuais de dúbidas ou guías de lingua explican as normas do galego: como se escriben certas palabras, como se usan os acentos ou como construír frases correctamente. Serven para aprender as regras e entender por que algo está ben ou mal escrito. Moitos deles están especializados nas dúbidas máis habituais e axudan a coñecer mellor a nosa lingua.

O Portal das palabras non é só un dicionario, tamén ten seccións como a de dúbidas. Aquí tes un exemplo.

## Lectura facilitada

Sabela e o seu grupo están a escribir unha presentación.

Durante o traballo, teñen dúbidas, por exemplo: "con b ou con v?”.

Na aula hai dicionarios, pero non chegan para toda a clase. Por iso usan Internet.

Empregan o Portal das palabras, onde está o dicionario da Real Academia Galega.

Hoxe en día hai moitas ferramentas en liña que nos axudan a escribir mellor.

Por exemplo: dicionarios, correctores ortográficos e guías de lingua.

Se usamos ben estas ferramentas, podemos: escribir mellor e aprender máis sobre a lingua.

Dicionarios

Serven para buscar información sobre as palabras.

Con eles podemos saber o significado e como se escriben correctamente.

Hai dicionarios plurilingües que nos ensinan como se di unha palabra en diferentes linguas.

Correctores ortográficos

Revisan os textos automaticamente. Axudan a atopar erros de ortografía ou gramática.

Pero hai que ter coidado. Algunhas palabras escríbense moi parecido.

Por exemplo: país (con acento gráfico)/ pais (sen acento gráfico).

Se nos equivocamos, o corrector pode non detectar o erro.

É importante revisar sempre as correccións antes de aceptalas.

Manuais de lingua

Explican as normas do galego.

Ensínannos:

- como se escriben as palabras;
- como usar os acentos;
- como construír frases correctamente.

Serven para aprender as regras e entender por que algo está ben ou mal.

Moitos manuais céntranse nas dúbidas máis habituais. Axudan a coñecer mellor a lingua.

Portal das palabras

Non é só un dicionario. Tamén ten outras seccións, como a de dúbidas.

Nesas seccións podemos aprender máis sobre o uso correcto do galego.

## Audio

audio/mpeg

# Exploradores de palabras

Duración: 15 minutos Agrupamento: en grupo (3-4 participantes).

Co teu grupo deberás conseguir tantos desafíos como vos sexa posible.

Entra no Portal das Palabras, mira, busca, fochica nela. Non só temos un dicionario onde buscar o significado dun termo, tamén temos a opción avanzada para procuras diferentes. Hai seccións como a de "Léxico" con "Allos con bugallos" ou a "Palabra do día", hai vídeos e mesmo unha sección de "xogos".

Prepárate. Precisarás o ordenador mais un caderno e un lapis ou bolígrafo.

Comezamos!

## Desafío 1

### Palabra do día

Entrade no Portal das Palabras e buscade a palabra do día.

Respondede:

- Cal é a palabra?
- Que significa?
- Escribide unha frase con ela.

## Desafío 2

### Busca rápida

Na páxina, buscade a palabra “aperta”.

Atopade:

- O seu significado.
- Un exemplo de uso.
- Outra palabra relacionada.

## Desafío 3

### Palabra curiosa

Explorade a sección de palabras ou curiosidades e buscade unha palabra que non coñezades.

Escribide:

- A palabra.
- O seu significado.
- Por que vos parece curiosa?

## Desafío 4

### Antónimos e sinónimos

- Buscade a palabra “valente”.
- Buscade 2 sinónimos e 2 antónimos.
- Escribide unha frase con cada palabra.

## Desafío 5

### Detectives de palabras

Atopade unha palabra que pertenza ao mundo da Lingüística, que comece por S e remate en N. Ademais que conteña a vogal A.

Empregade a opción "Avanzada" do dicionario.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)