# 5.1. De feira!

# Para as medras

Para as medras é unha frase que se emprega ao falar de que algo vai valer para cando sexa máis grande o destinatario. Por exemplo: Ese pantalón é moi grande para ela, quedará para as medras.

Pois algo así sucederá agora. As ideas de mellora que vexas agora servirán para "as túas medras". Avalía e mellora!

Así que colle caderno e lapis:

## Le estas preguntas

- Cumprín cos meus prazos e responsabilidades?
- Axudei o grupo cando o precisou ou só traballei na "miña parte"?
- Escoitei e respectei as ideas dos demais aínda non sendo as miñas?
- Que faría diferente a próxima vez para que funcione mellor o grupo?
- Tivéronse en conta as habilidades de cada persoa do grupo, á hora de facer o reparto de tarefas, para que fose o máis xusto posible?
- Fuches útil para o grupo ou, pola contra, parecía que só molestabas alá onde ías?
- Que podes mellorar como membro dun grupo de traballo?
- Que fixeches ben?
- Que podes copiar da actitude doutras persoas da aula ao traballar en grupo? Ou que viches que é mellor evitar?

## Copia e engade

Copia aquelas preguntas que consideras interesantes ou escribe outras que se che ocorran.

## Contesta e reflexiona

Crea unha lista coas túas respostas. Estas ideas son as que servirán para mellorar o teu traballo no futuro.

## Posta en común

Poñede en común estas ideas co resto da clase. Se hai algunha que non tiñas e consideras que é interesante, engádea á túa lista.

## Non esquezas ter esta lista á man "para as medras"

Nun futuro poderás empregar o que aprendiches hoxe.

## Lectura facilitada

“Para as medras” é unha frase que usamos cando algo servirá para máis adiante, cando a persoa sexa maior. Por exemplo: un pantalón que agora é grande, pero que servirá no futuro.

Agora imos facer algo parecido: as ideas que teñas hoxe serviranche no futuro para mellorar.

1. Colle un caderno e un lapis.

- Copia estas preguntas e engade outras que ti penses:

- Cumprín os prazos e fixen as miñas tarefas?
- Axudei o grupo ou só fixen a miña parte?
- Escoitei e respecte as ideas dos demais?
- Que faría diferente a próxima vez.
- Repartimos ben as tarefas segundo o que cada persoa sabe facer?
- Fun útil para o grupo?
- Que podo mellorar cando traballo en grupo?
- Que fixen ben?
- Que podo aprender doutras persoas? Que é mellor evitar?

2. Responde as preguntas con calma.

3. Fai unha listaxe coas ideas importantes que che saíron.

4. Comparte as túas ideas coa clase. Se escoitas ideas novas e interesantes, engádeas á túa lista.

Lembra!

Garda esta lista. No futuro poderache axudar a mellorar cando traballes en grupo.

## Audio

audio/mpeg

# Vendo e aprendendo

Agora avaliarás ti o traballo dos outros grupos.

Que tedes que facer?

1. Xuntádevos e analizade os traballos presentados polos demais grupos. Poden tirar dalgunhas das preguntas da tarefa anterior. Na fase 4 tiñas unha rúbrica do proxecto para axudarche no reto. Emprégaa para valorar o traballo do resto dos grupos.
2. Realizade un proceso de reflexión sobre o traballo dos outros grupos. Que vos gustou, que vos sorprendeu, como encararon as diferentes partes do reto...
3. Agora, imaxinade que tedes que repetir o reto:

   - Que fariades igual?

   - Que copiariades doutro grupo?

   - Que cambiariades?

4. Creade unha listaxe das cousas que poderiades mellorar do voso traballo.
5. Despois poñede en común coa clase os resultados de todas as avaliacións.

# Reláxate

Que tal eses nervios?

Como che saíu a exposición? Foi como no ensaio?

Abre o teu diario de aprendizaxe e completa as preguntas que aparecen na fase 5.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)