# 1.2. Se ti viras o que eu vin!

# Feira de Santos

Dende hai moitos anos celébrase en Monterroso a coñecida Feira de Santos. Como poderás comprobar, non se trataba só dun día para mercar e vender produtos. As feiras eran momentos moi importantes na vida das persoas. Alí non só se facían tratos comerciais, senón que tamén se realizaban xestións importantes: facer papeis, pagar taxas, acudir ao médico ou resolver asuntos administrativos. Ademais, eran lugares de encontro onde a xente se relacionaba, intercambiaba novas, reforzaba amizades e establecía contactos.

Se ti viras o que eu vin! Así di o cantar popular propio da feira de Monterroso.

Reflexiona sobre a importancia que tiveron as feiras en Galicia ao longo do tempo: por que eran tan importantes nunha sociedade maioritariamente rural?

E agora?

Pensa tamén no presente. Hoxe en día, moitas feiras tradicionais seguen existindo e conservan o seu valor cultural e social. Ao mesmo tempo, xorden novas feiras adaptadas aos tempos actuais: feiras do libro, feiras de innovación, feiras de turismo, feiras de arte… Aínda que cambien os produtos ou os temas, seguen sendo espazos de encontro, intercambio e convivencia.

## Lectura facilitada

As feiras foron moi importantes en Galicia durante moitos anos. Moita xente vivía no campo e as aldeas estaban afastadas. Por iso, a feira era un momento especial.

Nas feiras neses anos as persoas compran e venden produtos. Poden mercar comida, roupa, animais ou ferramentas para traballar.

Tamén é un lugar onde se fan outras cousas importantes: papeis importantes, pagar taxas ou ir ao médico.

A feira tamén é un lugar para falar con outras persoas. A xente atopábase con familiares, amizades e veciños. Contaban novas e sabían o que pasaba noutros lugares.

Hoxe moitas feiras seguen existindo. Algunhas son tradicionais, como a Feira de Santos de Monterroso. Outras son novas, como as feiras do libro ou de turismo.

As feiras seguen sendo importantes porque son lugares de encontro e convivencia.

## Audio

audio/mpeg

## Descubre a Feira de Santos de Monterroso

Na seguinte ligazón podes atopar información sobre ela e descubrir a súa longa historia.

Accede á web da Feira de Santos (Abre en nova xanela).

# En grupo

Duración: 15 minutos Agrupamento: Parellas ou pequenos grupos

Pon en común coa clase as túas reflexións e comentade se credes que as feiras seguen tendo hoxe a mesma importancia que antigamente ou se o seu papel mudou. Xustificade as vosas opinións con argumentos.

## O de antes e o de agora

Anota no teu caderno as reflexións do grupo.

Podes empregar como exemplo a seguinte táboa:

As feiras de antes e as de agora...
Similitudes e diferenzas | Argumentos antes... | Argumentos agora...
--- | --- | ---
Exemplo: Sobre a venda de gando | Nos días de feira aproveitábase para a compra-venda de gando. | Por motivos sanitarios e para regularizar a actividade económica, estableceuse un recinto feiral axeitado para o gando.
Sinalando distintos aspectos engadide máis filas... | ... | ...

# Tocará feirear?

Que tal esta primeira parte?

Tes todo un proxecto que facer. Cada un de vós achegará algo para conseguilo. Trato feito?

Que che parece a idea de montar un posto nunha feira universitaria?

Abre o teu diario de aprendizaxe e completa as preguntas que aparecen na fase 1.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)